Národná rada Slovenskej republiky

## **VI. volebné obdobie**

 Číslo: CRD- 1919/2013

**725a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov (tlač **725**) v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov (tlač **725**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením zo 16. októbra 2013 č. 838 pridelila predmetný návrh zákona na prerokovanie týmto výborom:

Ústavnoprávnemu výboru NR SR

Výboru NR SR pre hospodárske záležitosti a

Výboru NR SR pre verejnú správu a regionálny rozvoj.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením z 20. novembra 2013 č. 338.

Výbor NR SR pre hospodárske záležitosti uznesením z 12. novembra 2013 č. 228.

Výbor NR SR pre verejnú správu a regionálny rozvoj uznesením z 21. novembra 2013 č. 131.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

V čl. I sa vypúšťajú 2., 3. a 26. bod.

Nasledujúce body sa prečíslujú.

Vypustené ustanovenia sa vzťahujú na účelovú dotáciu, zavedenú ako nový podporný mechanizmus rozvoja cestovného ruchu. Zámer zavedenia účelovej dotácie sa odkladá vzhľadom na možnosti štátneho rozpočtu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I  sa za 26. bod vkladá nový 27. bod, ktorý znie:

„27. V § 29 ods. 7 sa vypúšťa posledná veta.“.

Nasledujúce body sa prečíslujú.

Dôvodom navrhnutého doplnenia uvedeného novelizačného bodu je vypustenie prílohy zákona, ktorá bude tvoriť prílohu vykonávacieho právneho predpisu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I,  27. bode v § 29 ods. 11 sa za slová „Náležitosti projektu“ vkladá čiarka a slová „vzor žiadosti o poskytnutie dotácie“.

Dôvodom zmeny uvedeného novelizačného bodu je doplnenie splnomocňovacieho ustanovenia z dôvodu vypustenia prílohy zákona (vzor žiadosti o poskytnutie dotácie).

**Výbor NR SR pre hospodárske záležitosti**

***Gestorský výbor odporúča schváliť***

V čl. I, 29. bode sa v § 31b v poznámke pod čiarou k odkazu 11 za slovom „únie“ dopĺňa text „(Ú. v. EÚ C 326, 26.10.2012)“.

Ide o legislatívno-technickú úpravu súvisiacu s doplnením čísla publikácie konsolidovaného znenia Zmluvy o fungovaní EÚ v Úradnom vestníku EÚ

**Ústavnoprávny výbor NR SR**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

***Gestorský výbor odporúča schváliť***

Čl. I sa dopĺňa 30. bodom, ktorý znie:

„30. Príloha sa vypúšťa.“.

Príloha zákona (vzor žiadosti o poskytnutie dotácie) sa vypúšťa z dôvodu, že táto bude tvoriť prílohu vykonávacieho predpisu.

**Výbor NR SR pre hospodárske záležitosti**

***Gestorský výbor odporúča schváliť***

**Gestorský výbor odporúča:**

**o bodoch 1 , 2, 3, 4 a 5 hlasovať spoločne s odporúčaním schváliť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrhu zákona, ktorým sa mení a dopĺňa zákon č. 91/2010 Z. z. o podpore cestovného ruchu v znení neskorších predpisov **s c h v á l i ť.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 25. novembra 2013 č. 258.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 25. novembra 2013

Maroš **K o n d r ó t**, v.r.

podpredseda Výboru NR SR pre

hospodárske záležitosti